KOMISIJOS REGLAMENTAS (EB) Nr. 1388/2004
2004 m. liepos 30 d.
iš dalies keičiantis Reglamentą (EEB) Nr. 1915/83 dėl tam tikrų išsamių apskaitos tvarkymo įgyvendinimo taisyklių, siekiant nustatyti žemės ūkio valdų pajamas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje (1), ypač į jo 6 straipsnio 2 dalį,
kadangi:
(1)
Pagal Komisijos reglamento (EEB) Nr. 1915/83 (2) 3 straipsnį ryšių palaikymo įstaiga Komisijai nusiunčia ūkio ataskaitas laikydamasi 1977 m. rugsėjo 23 d. Komisijos reglamento (EEB) Nr. 2237/77 III priede nustatytų ūkio ataskaitų, kurios naudojamos nustatant žemės ūkio valdų pajamas, formos techninių sąlygų (3). Aiškumo dėlei tikslinga apibrėžti, kada ūkio ataskaitos laikytinos nusiųstomis Komisijai, atsižvelgiant į šių techninių sąlygų pokyčius.
(2)
Be to, Reglamento (EB) Nr. 1915/83 3 straipsnis numato, kad ryšių palaikymo įstaiga visas ūkio ataskaitas nusiunčia Komisijai per devynis mėnesius nuo ataskaitinių metų, su kuriais jos susijusios, pabaigos. Ataskaitiniams 2003 metams šį laikotarpį tikslinga pratęsti, kad ryšių palaikymo įstaigos turėtų laiko pakoreguoti savo darbo organizavimą, atsižvelgiant į naują apibrėžimą, nuo kada ūkio ataskaitos laikytinos nusiųstomis Komisijai.
(3)
Todėl atitinkamai turi būti pakeistas Reglamentas (EEB) Nr. 1915/83.
(4)
Šiame reglamente numatytos priemonės atitinka Bendrijos ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1915/83 3 straipsnis pakeičiamas taip:
„3 straipsnis
Ryšių palaikymo įstaiga visas ūkio ataskaitas Reglamento (EEB) Nr. 2237/77 III priede nustatyta forma nusiunčia Komisijai per devynis mėnesius nuo ataskaitinių metų, su kuriais jos susijusios, pabaigos. Tačiau ataskaitinių 2003 metų ūkio ataskaitos nusiunčiamos Komisijai per keturiolika mėnesių nuo ataskaitinių metų pabaigos.
Ūkio ataskaitos laikytinos nusiųstomis Komisijai, kai duomenis įvedus į Komisijos duomenų įvesties ir kontrolės sistemą ir po to atlikus paskesnius kompiuterinius patikrinimus, ryšių palaikymo įstaiga patvirtina, kad duomenys yra parengti įkelti į Komisijos duomenų bazę.“
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. liepos 30 d.